b'\n_START_ARTICLE_\nGlukoosi-alaniinisykli\n_START_PARAGRAPH_\nGlukoosi-alaniinisykli tai -kierto tai pelkk\xc3\xa4 alaniinikierto on aineenvaihdunnan reitti, joka on Corin syklin kanssa osin p\xc3\xa4\xc3\xa4llekk\xc3\xa4inen. Lihakset tuottavat glukoosista glykolyysiss\xc3\xa4 pyruvaattia, jota ei raskaan liikunnan aikana saada hapetettua sitruunahappokierrossa, koska happea on t\xc3\xa4ss\xc3\xa4 tilanteessa riitt\xc3\xa4m\xc3\xa4tt\xc3\xb6m\xc3\xa4sti tarjolla. T\xc3\xa4ll\xc3\xb6in pyruvaatti voi transaminaatiolla muuttua alaniiniksi. T\xc3\xa4m\xc3\xa4 siirtyy verenkierron kautta maksaan, jossa se muuttuu transaminaatiolla takaisin pyruvaatiksi. T\xc3\xa4m\xc3\xa4 voidaan k\xc3\xa4ytt\xc3\xa4\xc3\xa4 glukoneogeneesiss\xc3\xa4 tuottamaan glukoosia, joka kuljetetaan verenkierrossa lihasten k\xc3\xa4ytett\xc3\xa4v\xc3\xa4ksi. Glukoosi muttuu taas pyruvaatiksi ja edell\xc3\xa4 kuvatut tapahtumat ehk\xc3\xa4 toistuvat: t\xc3\xa4m\xc3\xa4 on glukoosi-alaniinisykli._NEWLINE_Kierrolle vaihtoehtoisesti lihasten pyruvaatti voidaan hapettaa maitohappok\xc3\xa4ymisell\xc3\xa4 anaerobisesti laktaatiksi.\n_START_SECTION_\nKierron oheistapahtumat\n_START_PARAGRAPH_\nMaksassa muodostunut glutamaatti voi siirty\xc3\xa4 mitokondrioihin, joissa glutamaattidehydrogenaasi vapauttaa siit\xc3\xa4 ammoniumionin NH\xe2\x82\x84\xe2\x81\xba. N\xc3\xa4m\xc3\xa4 ovat myrkyllisi\xc3\xa4, joten ne p\xc3\xa4\xc3\xa4tyv\xc3\xa4t ureakiertoon, jossa ne muuntuvat paljon vaarattomammaksi ureaksi. T\xc3\xa4m\xc3\xa4 poistuu virtsan mukana. Glutamaatti voi vaihtoehtoisesti transaminoitua oksaloasetaatin kanssa aspartaattiaminotransferaasilla muodostaen t\xc3\xa4st\xc3\xa4 aspartaatin. Aminoryhm\xc3\xa4 voi aspartaattina osallistua t\xc3\xa4ss\xc3\xa4 muodossa ureakiertoon.\n_START_SECTION_\nMerkitys\n_START_PARAGRAPH_\nKierron avulla pyrit\xc3\xa4\xc3\xa4n siirt\xc3\xa4m\xc3\xa4\xc3\xa4n aineenvaihdunnan rasitusta lihaksilta maksalle: raskaassa liikunnassa lihakset pyrkiv\xc3\xa4t keskittym\xc3\xa4\xc3\xa4n vain energian eli ATP:n k\xc3\xa4ytt\xc3\xb6\xc3\xb6n ja maksa taas tuottamaan energiaa glukoosina lihaksille._NEWLINE_Lis\xc3\xa4ksi liikunnassa lihasten proteiinit vaurioituvat vapauttaen myrkyllisi\xc3\xa4 ammoniumioneita. Kierron avulla ne saadaan poistettua alaniinina (t\xc3\xa4h\xc3\xa4n sitoutuneena ionit eiv\xc3\xa4t ole vaarallisia) maksaan ja sielt\xc3\xa4 lopulta virtsaan.'